b'\n_START_ARTICLE_\nMirmidonci\n_START_PARAGRAPH_\nMirmidonci ili Mirmidonjani (gr\xc4\x8dki: \xce\x9c\xcf\x85\xcf\x81\xce\xbc\xce\xb9\xce\xb4\xcf\x8c\xce\xbd\xce\xb5\xcf\x82) su bili legendarno pleme iz gr\xc4\x8dke mitologije. Povijest govori da su bili vje\xc5\xa1ti i hrabri ratnici, a njihov najpoznatiji predstavnik je Ahilej. Njihov za\xc4\x8detnik, od koga su nastali bio je junak Myrmidon, kralj tesalskog grada Ptije te Zeusov sin._NEWLINE_Legenda ka\xc5\xbee da su nastali od mrava, a mirmidonci na starogr\xc4\x8dkom zna\xc4\x8di ljudi-mravi. Kada je Hera odlu\xc4\x8dila kazniti sve stanovnike otoka Egine na njih je poslala po\xc5\xa1ast zmija otrovnica, tame, kuge, su\xc5\xa1e i oskudice. Gotovo svo stanovni\xc5\xa1tvo je pomrlo. Naposljetku se Eginin sin Eak, kralj otoka, molio svome ocu Zeusu, koji mu je usli\xc5\xa1ao molitvu. Pala je blagotvorna ki\xc5\xa1a, tama se podigla sa otoka, a zmije su pobjegle u svoje jazbine. No, otok je bio pust. Eak, je me\xc4\x91utim, zaspao. U snu je vidio mrave kako nose zrna \xc5\xbeita prema svetome hrastu. Svoj san je priop\xc4\x87io Zeusu, koji je oti\xc5\xa1ao do toga hrasta, i pretvorio mrave koji su po njemu hodali u ljude, koji su nazvani Mirmidoncima, od gr\xc4\x8dke rije\xc4\x8di \xce\xbc\xcf\x85\xcf\x81\xce\xbc\xce\xb9\xce\xb4\xcf\x8c\xce\xbd\xce\xb5\xcf\x82 (mirmid\xc3\xb3nes), \xc5\xa1to zna\xc4\x8di mravi. Eak, kralj otoka Egine, sin Zeusa i nimfe Egine, ponovno je imao svoje podanike.'